**Utplassering og bruk av viltkamera på Gran Almenning**

Viltkamera brukes i hovedsak til forskning og av jegere som ønsker å få oversikt over viltet de har på jaktterrenget. Det skal alltid innhentes tillatelse fra Gran Almenning før kamera blir satt opp. Tillatelse kan bli gitt for en tidsbegrenset periode. Oppsettingen skal innfri reglene satt av Datatilsynet og [personopplysningsloven](https://lovdata.no/dokument/NL/lov/2018-06-15-38?q=personopplysningsloven%C2%A8). I tillegg skal [forskrift om tiltak for å begrense spredning av Chronic Wasting Disease](https://lovdata.no/dokument/SF/forskrift/2016-07-11-913?q=cwd) og [forskrift om utlegging av åte og fôring av vilt](https://lovdata.no/dokument/SF/forskrift/2019-12-17-1878?q=%C3%A5te) følges. Dette innebærer blant annet at det er forbud mot:

* bruk av naturlige luktestoffer fra hjortedyr for å tiltrekke seg dyr
* å legge ut fôr og slikkesteiner til ville hjortedyr
* å legge ut åte til store rovdyr og kongeørn (med enkelte unntak)
* å legge ut åte med formål om å lokke vilt bort fra andres jaktterreng

**Gran Almennings krav for utplassering av viltkamera**

* Tillatelse fra Gran Almenning skal skriftlig innhentes før kamera blir satt opp, med eksakt kartfesting.
* Kameraeier skal fysisk merke kameraet med formål, eierskap og kontaktinfo.
* Kameraeier skal merke på stedet kameraet er satt opp slik at kameraet er synlig for eventuelle forbipasserende.

**Verneområder**

* Dersom installasjonen m.m., utløser krav til søknad etter aktuelle verneforskrift, må eier av kamera innhente tillatelse fra vernemyndighetene.

**Forholdet til personopplysningsloven**

I utgangspunktet utløser ikke oppsetting av viltkamera i registreringsøyemed krav om melding til Datatilsynet etter personopplysningslovens regler. Det er bare personovervåkning som omfattes av nevnte lov. Normaltilfellene vil derfor være at hensikt og bruk av viltkamera med bevegelsessensor, ikke kommer i konflikt med eller oppleves som en krenkelse av personvernet. Det vil ikke være i strid med personopplysningsloven dersom plassering av det aktuelle kamera skjer:

* I områder med liten eller ingen allmenn ferdsel
* Installasjonen plasseres og innrettes slik at den bare fanger opp registreringer på et svært begrenset område
* Eventuelle personer som blir fanget opp av billedmaterialet er vanskelig eller umulig å identifisere

Men hvert enkelt tilfelle må vurderes konkret, blant annet ut fra følgende momenter:

* Er det stor fare for at kameraet fanger opp menneskelig aktivitet?
* Kan enkeltpersoner i så fall lett identifiseres på eventuelt billedmaterialet?
* Vil plassering skje ved lokalitet det kan forventes mye og jevnlig ferdsel av personer?

Dersom man kan svare bekreftende på et eller flere av disse 3 spørsmål, kan det være snakk om personovervåkning som indikerer at man er innenfor personopplysningslovens virkeområde.

**Håndtering av bildemateriale**

* Alt bildemateriale med personer som ufrivillig har blitt fotografert skal slettes umiddelbart.

**Gjelder fra og med 2022, og inntil Gran Almenning som grunneier bestemmer noe annet. Søknad sendes til** **firmapost@gran-almenning.no**

**Umerkede viltkameraer vil bli inndratt og eventuelle brudd på lover og forskrifter vil bli anmeldt.**